## El Consell autoritza un acord amb la Universitat de València en matèria de participació ciutadana

*** Entre les activitats previstes es preveu la posada en marxa d’una escola d’associacionisme en línia o un manual formatiu
* La Generalitat aportarà 30.000 euros a la Universitat de València per al desenrotllament d’este conveni durant 2025, en coordinació amb la càtedra de Govern Obert, Participació i Dades obertes (PAGODA)**

El Consell ha autoritzat el conveni de col·laboració entre la Generalitat i la Universitat de València (UV), per a la realització d’activitats relacionades amb el foment i desenrotllament de tasques de participació ciutadana durant 2025. La Generalitat aportarà un total de 30.000 euros per a la materialització d’este acord.

Així, entre les activitats de divulgació i sensibilització incorporades en l’agenda de l’Administració i programades per la càtedra de Govern Obert, Participació i Dades obertes (PAGODA), creada per les dos institucions, es preveu l’elaboració d’un manual formatiu sobre participació, que servirà de suport a les activitats formatives que es desenrotllen.

Respecte a les activitats de formació, l’acord preveu la realització de tres cursos d’especialització en matèria de participació, dirigits als tres col·lectius amb un paper clau en el procés d’implantació de les polítiques de participació: personal tècnic de les entitats locals que pertanyen en la Xarxa de Governança Local, personal tècnic de l’Administració de la Generalitat, i personal d’associacions especialitzades que executen projectes de participació ciutadana.

Cada curs tindrà una duració de 30 hores (3 crèdits ECTS), s’oferiran en modalitat semipresencial i quedaran enquadrats dins de l’oferta formativa de la UV amb el format de microcredencial.

**IV Escola PAGODA**

Esta col·laboració entre la Generalitat i la Universitat de València permetrà també destinar recursos per a la formació en promoció de la participació ciutadana, amb l’objectiu de generar un canvi en la cultura participativa de les organitzacions, les institucions i la ciutadania general.

Per a fer-ho s’oferirà una línia de formació destinada a la ciutadania i les entitats locals amb l’Escola de Participació – PAGODA, a través de la qual es vehiculen propostes formatives destinades a este sector.

En esta quarta edició de l’Escola PAGODA de Participació es continuarà treballant en les següents línies bàsiques: ciutadania i entitats ciutadanes, personal empleat públic de la Generalitat i de les entitats locals, i persones amb càrrecs polítics.

Per a fer-ho, comptarà amb persones expertes en bones pràctiques per a la promoció de la participació ciutadana en cada un d’estos àmbits. La formació combinarà taules redones, xarrades específiques i un taller.

Finalment, este conveni de col·laboració preveu la posada en marxa d’una escola d’associacionisme en línia, que oferisca formació especialitzada en associacionisme participatiu. Per a enguany es prepararan una sèrie de vídeos i tutorials vinculats amb matèries pròpies.

Este acord forma part de la política del Consell per a fomentar la participació ciutadana en els assumptes públics, i es desenrotlla en les seues relacions tant amb la ciutadania com amb les entitats de la societat civil de la Comunitat Valenciana. Esta activitat constituïx un dels pilars bàsics sobre els quals es despleguen i prenen forma la democràcia avançada i l’autogovern.

Fecha: 29/07/2025